Groen agterste driehoek aan die diep kant teen EngelandAphiwe Dyantyi – sy nege toetse die meeste van die waarskynlike agterste driehoek. (Foto GB Jordaan) Dis ŉ baie groot waagstuk, maar hoe anders sal jy weet of die Springbokke se agterste driehoek Saterdag op Twickenham die mas in die toetswedstryd teen Engeland sal opkom as jy hulle nie aan die diep kant ingooi nie? Met die Springbok-heelagter Willie le Roux (London Wasps) onbeskikbaar – omdat die kragmeting buite Wêreldrugby se toetsgleuf val (die Engelse klubspelers mag wel vir Engeland speel) – gaan die Springbokafrigter, Rassie Erasmus, genoodsaak wees om Damian Willemse op heelagter te kies met Aphiwe Dyantyi en S’bu Nkosi die twee vleuels. Saam is hulle net 66 jaar oud, en saam het hulle nog net in 15 toetswedstryde gespeel. Willemse, 20, is boonop in al drie van sy verskynings as plaasvervanger opgestuur. Sy totale speelkans tot dusver is net 51 minute en bestaan uit 18 minute teen die Argentynse Poemas in Durban, weer 18 minute teen die Poemas in Mendoza (albei keer boonop as plaasvervang-senter in André Esterhuizen se plek) en 15 minute teen die All Blacks op Loftus Versfeld toe hy Le Roux vervang het. Nkosi het nog net drie toetswedstryde agter die blad en Dyantyi darem nege. Gelukkig is die Engelse afrigter, Eddie Jones, tussen twee vure en moet besluit of hy George Ford of Owen Farrell op losskakel moet kies. Nie een van die twee is, na my mening, in staat om die gebrek aan ervaring aan die Bokke se kant heeltemal uit te buit nie, want hedendaagse losskakels kan nie, soos ŉ Naas Botha van ouds of Dan Carter, die teenstanders se agterste driehoek aan die raai hou nie. Warren Whiteley (wat agtsteman sal speel) en Duane Vermeulen (flank) sal ook gereeld terugval om die nodige ondersteuning te bied. Jonk en onervare of te nie, Willemse, Nkosi en Dyantyi sal die Engelse verdediging uiters beproef. Dit was juis een van die Bokke se sterkpunte in die reeks in Junie, toe die vaart en onvoorspelbaarheid van Dyantyi en Nkosi die Engelse aan flarde geruk het. Maar as hulle met hoë skoppe getoets gaan word?